คปภ.ยันอัตรามรณะใหม่ทำเบี้ยปี54ถูกลง
คปภ.ยืนยันอัตรามรณะที่ปรับใหม่ทำเบี้ยประกันชีวิตคุ้มครองตลอดชีพราคาถูกลง เหตุอายุเฉลี่ยคนไทยยาว
16 ก.ย. 2553

คปภ.ยืนยันอัตรามรณะที่ปรับใหม่ทำเบี้ยประกันชีวิตคุ้มครองตลอดชีพราคาถูกลง เหตุอายุเฉลี่ยคนไทยยาว 
น.ส.ชำเลือง ชาติสุวรรณ รองเลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า คปภ.ได้จัดทำตารางอัตรามรณะใหม่ เพื่อกำหนดใช้ในต้นปี 2554 ให้สอดคล้องกับช่วงอายุของประชากรในปัจจุบัน ที่มีอายุเฉลี่ยยืนยาวขึ้น อัตราการเสียชีวิตหรืออัตราการตายลดลง ซึ่งส่งผลต่อต้นทุนในการคำนวณเบี้ยประกันภัย
กรณีแบบประกันประเภทตลอดชีพ จะมีราคาเบี้ยประกันลดลง เนื่องจากอัตราการรอดสูงขึ้น แต่ยังไม่สามารถตอบได้ว่าจะถูกลงเท่าไหร่ โดยยืนยันว่าราคาเบี้ยประกันประเภทตลอดชีพจะมีราคาถูกลงอย่างแน่นอน
สำหรับ กรมธรรม์ประเภทสะสมทรัพย์ ราคาเบี้ยประกันภัยจะไม่แตกต่างจากปัจจุบัน เนื่องจากเป็นประเภทการออมเงิน และแบบประกันใหม่ที่ออกมาก็จะใช้ตารางอัตรามรณะใหม่ทุกแบบ
ทั้งนี้ ปัจจุบัน ผู้หญิงอายุเฉลี่ยอยู่ที่ 80 ปี และ ผู้ชายอายุเฉลี่ย 75 ปี โดยเบี้ยประกันเพศหญิงจะมีราคาถูกกว่าเพศชาย ซึ่งอายุเฉลี่ยสูงขึ้น อัตรามรณะเดิมกำหนดขึ้นเมื่อปี 2540 จึงไม่สอดคล้องกับปัจจุบันจึงต้องปรับใหม่
นายสาระ ล่ำซำ ประธานสภาธุรกิจประกันภัยไทย กล่าวว่า เบี้ยประกันประเภทกรมธรรม์คุ้มครองตลอดชีพจะลดลง ซึ่งจะส่งผลดีต่อฐานะการเงินของบริษัทประกันชีวิต เพราะถ้ามีกำไรมากขึ้นจากกรมธรรม์ประเภทดังกล่าว จะทำการจัดสรรไปดำรงเงินกองทุน
นายอภิรักษ์ ไทพัฒนกุล อุปนายกฝ่ายวิชาการ สมาคมประกันชีวิตไทย เปิดเผยว่า หลักการประกันชีวิตไม่ควรจะทำประกันอย่างใดอย่างหนึ่งเพียงอย่างเดียว จะต้องทำประกันป้องกันความเสี่ยงต่างๆ ให้ครบ โดยเฉพาะการประกันหนี้สิน เพื่อที่เมื่อเกิดอะไรขึ้น ครอบครัวจะไม่เดือดร้อน เมื่อมีหลักประกันให้ครอบครัวแล้ว จึงค่อยพิจารณาทำประกันอื่นๆ ต่อไปตามกำลังรายได้